Od 9. do 11. srpnja u Zagrebu jubilarna 10. manifestacija Tesla&friends 
Udruga Nikola Tesla – Genij za budućnost od 9. do 11. srpnja 2019. godine organizira jubilarnu 10. manifestaciju Tesla&friends, kojom obilježava obljetnicu rođenja nacionalnog velikana, izumitelja Nikole Tesle. Trodnevnom manifestacijom ove će se godine obilježiti 163. obljetnica Teslinog rođenja i 6. nacionalni Dan Nikole Tesle – dan znanosti, tehnologije i inovacija. 
Program obilježavanja započet će 9. srpnja u 15:30 sati demonstracijom Teslinih pokusa u Demonstracijskom kabinetu Nikole Tesle u Tehničkom muzeju Nikola Tesla u Zagrebu, a nastavlja se koncertom studenata Muzičke akademije Sveučilišta u Zagrebu u 19:00 sati u Muzičkoj akademiji. Na koncertu će nastupiti violinistica Eva Štulić, violončelistica Tonka Javorović i pijanist David Vuković, a izvodit će skladbe glazbenih velikana Ludwiga van Beethovena, Borisa Papandopula i Roberta Schumanna. Istog dana, Tesli u čast na Trgu kralja Tomislava u 21:00 sat započet će i koncert Čarobni Broadway Gradskog kazališta Komedija. Na koncertu će glazbene brojeve nekih od najvećih svjetskih mjuzikala izvesti solisti Renata Sabljak, Vanda Winter, Vlatka Burić Dujmović, Mila Elegović, Đani Stipaničev, Ervin Baučić i Dražen Bratulić uz pratnju orkestra Kazališta Komedija kojim će ravnati dirigent Krešimir Batinić. U 21:00 u liku Nikole Tesle zasvijetlit će i fontane Sveučilišne livade u Zagrebu. 
Na sam dan rođenja Nikole Tesle, 10. srpnja u 11:00 predstavnici Udruge Nikola Tesla – Genij za budućnost zajedno s predstavnicima Instituta Ruđer Bošković i  Grada Zagreba položit će cvijeće na spomenik Nikole Tesle u Zagrebu. Nakon polaganja cvijeće predviđen je prigodni program s obraćanjima predsjednice Udruge Nikola Tesla – Genij za budućnost Dragice Mihajlović, ravnatelja Instituta Ruđer Bošković dr. sc. Davida Matthewa Smitha i predstavnika Grada Zagreba, nastupom glazbenice Ljerke Končar-Gamulin (izvodi kompoziciju „Sinfonietta za Nikolu Teslu“), recitalom „Tesli s ljubavlju: Pismo majci i čovječanstvu“ kojeg izvode autorica teksta Sandra Petrž i gitarist Tomislav Tenešek Snoopy te tradicionalnim činom puštanja bijele golubice u kojem ove godine sudjeluju učenici Osnovne škole kralja Tomislava u Zagrebu. 
U večernjim satima u Hotelu Esplanade u Zagrebu održat će se već tradicionalni svečani program obilježavanja obljetnice rođenja Nikole Tesle uz dodjelu Godišnje nagrade Nikola Tesla – Genij za budućnost. U okviru prigodnog programa održat će se prigodna obraćanja predstavnika pokroviteljskih i partnerskih institucija i organizacija, okrugli stolovi stručnjaka i mladih na temu Putovima Nikole Tesle: Tesla od Smiljana do New Yorka i glazbeni nastup operne pjevačice Sandre Bagarić i pijanista Darka Domitrovića. 
Trećeg dana manifestacije, 11. srpnja u Hrvatskoj gospodarskoj komori – Komori Zagreb od 10:00 do 16:00 sati održat će se konferencija Tesla u Zagrebu na temu Putovima Nikole Tesle: Tesla od Smiljana do New Yorka. Na konferenciji će biti predstavljeni uspješni kulturni, znanstveni, edukativni i turistički projekti u zemlji i regiji inspirirani Nikolom Teslom. Na konferenciji će kratka obraćanja imati dr. sc. Zlatan Fröhlich, predsjednik HGK – Komore Zagreb, izv. prof. dr. sc. Božo Skoko, profesor na Fakultetu političkih znanosti Sveučilišta u Zagrebu i savjetnik za odnose s javnošću, Helena Beus, ravnateljica Ureda za udruge Vlade Republike Hrvatske, doc. dr. sc. Nataša Urošević, docentica na Interdisciplinarnom studiju Kultura i turizam Sveučilišta Jurja Dobrile u Puli i Dragica Mihajlović, predsjednica Udruge „Nikola Tesla – Genij za budućnost“, dok će izlaganja imati Markita Franulić, ravnateljica Tehničkog Muzeja „Nikola Tesla“, Snježana Štranjgar, ravnateljica Gimnazije Karlovac, mr. sc. Slavomir Goga, zamjenik veleposlanika Češke Republike u Republici, prof. dr. sc. Nedjeljko Perić, ravnatelj Inovacijskog Centra Nikola Tesla , Manuela Graf, predsjednica Upravnog odbora međunarodne organizacije Klaster puteva kulture, mr. sc. Andrea Doko Jelušić, izvršna direktorica Američke gospodarske komore u Hrvatskoj i Helena Bulaja Madunić, autorica i producentica multimedijalnih edukativnih projekata inspiriranih Teslom.  

Manifestacija Tesla&friends 2019. održava se pod pokroviteljstvom Predsjednice Republike Hrvatske Kolinde Grabar-Kitarović, predsjednika Hrvatskog sabora Gordana Jandrokovića, Ministarstva znanosti i obrazovanja Republike Hrvatske, Veleposlanstva Republike Češke u Republici Hrvatskoj, Turističke zajednice grada Zagreba, visokog učilišta Rochester Institute of Technology Croatia, Hrvatske gospodarske komore – Komore Zagreb, Hrvatskog povjerenstva za UNESCO te Grada Zagreba, koji je pokrovitelj i partner događanja. 

Sva događanja, osim svečanog programa u Hotelu Esplanade (ulaz uz pozivnicu), otvorena su i besplatna za građane. 

Trodnevni program manifestacije preuzmite na linku Tesla&friends 2019.
